Senegal, Algerië slaags om Afrika-troon | Netwerk24
Senegal, Algerië slaags om Afrika-troon
15 Julie 2019 14:59
Senegal en Algerië sal mekaar Vrydagaand in Kaïro in die eindstryd van die Afrikabeker-toernooi pak nadat hulle albei dramatiese kragmetings in die halfeindronde oorleef het.
Riyad Mahrez word deur sy spanmaats van Algerië agterna gesit nadat hy die wendoel in die Afrikabeker-halfeindstryd teen Nigerië aangeteken het. Foto: Getty Images
Al wat Senegal en Tunisië in hul halfeindronde geskei het, was 'n eie doel deur die verdediger Dylan Bronn in bykomende speeltyd van dié kragmeting.
'n Strafskop is in die doodsnikke van bykomende speeltyd aan Tunisië toegeken, maar nadat die skeidsregter die TV-kykweer geraadpleeg het, is dit teruggetrek.
Algerië het Nigerië op sy beurt met 2-1 verslaan nadat Riyad Mahrez kort voor die eindfluitjie die wendoel behaal het.
Nigerië het sy eie ondergang help bewerkstellig met 'n eie doel deur die verdediger William Troost-Ekong in die eerste helfte.